CELEX: E2006C0378
Language: el
Date: 2006-07-19 00:00:00
Title: Απόφαση της Εποπτεύουσας Αρχής της ΕΖΕΣ αριθ. 378/06/COL, της 6ης Δεκεμβρίου 2006 , σχετικά με τους χάρτες ενισχυόμενων περιοχών και τα επίπεδα ενίσχυσης (Ισλανδία)

28.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 54/28
            
         
      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 378/06/COL
   της 6ης Δεκεμβρίου 2006
   σχετικά με τους χάρτες ενισχυόμενων περιοχών και τα επίπεδα ενίσχυσης (Ισλανδία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 ως 63, καθώς επίσης και το πρωτόκολλο 26,
   τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), ιδίως το άρθρο 24,
   το άρθρο 1 παράγραφος 3 του μέρους Ι και το άρθρο 4 παράγραφος 3 του μέρους II του πρωτοκόλλου 3 της συμφωνίας Εποπτεύουσας Αρχής και Δικαστηρίου,
   τις κατευθυντήριες γραμμές της Αρχής (4) σχετικά με την εφαρμογή και την ερμηνεία των άρθρων 61 και 62 της συμφωνίας ΕΟΧ και ιδίως του κεφαλαίου 25.B όσον αφορά την «εθνική περιφερειακή ενίσχυση 2007-2013»,
   Εκτιμώντας ότι:
   I.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
   1.   Διαδικασία
   Με επιστολή της 10ης Ιουλίου 2006 της ισλανδικής αντιπροσωπείας στην Ευρωπαϊκή Ένωση για διαβίβαση επιστολής από το Υπουργείο Οικονομικών με ημερομηνία 7 Ιουλίου 2006, επιστολές οι οποίες αμφότερες παρελήφθησαν και καταχωρήθηκαν από την Αρχή στις 11 Ιουλίου 2006 (υπόθεση αριθ. 380966), οι ισλανδικές αρχές κοινοποίησαν, σύμφωνα με το άρθρο 1 παράγραφος 3 του μέρους I του πρωτοκόλλου 3 της συμφωνίας Εποπτεύουσας Αρχής και Δικαστηρίου, νέο χάρτη των ενισχυόμενων περιοχών και των επιπέδων ενίσχυσης στην Ισλανδία με ισχύ από την 1η Ιανουαρίου 2007 έως τις 31 Δεκεμβρίου 2013. Η κοινοποίηση βασίστηκε σε νέα ταξινόμηση NUTS της Ισλανδίας σε δύο περιφέρειες NUTS III και υποβλήθηκε με την επιφύλαξη ότι η Eurostat θα αποδεχόταν την πρόταση της ισλανδικής κυβέρνησης για την υιοθέτηση αυτής της νέας ταξινόμησης.
   Με επιστολή της 13ης Ιουλίου 2006 (υπόθεση αριθ. 381227), η Αρχή πληροφόρησε τις ισλανδικές αρχές ότι, αν δεν επιβεβαιωνόταν ότι η Eurostat είχε επισήμως αποδεχθεί την πρόταση της ταξινόμησης της Ισλανδίας ως δύο περιφέρειες NUTS III, η Αρχή δεν ήταν σε θέση να καθορίσει τη θέση της σχετικά με τον προτεινόμενο χάρτη.
   Με επιστολή της 20ής Οκτωβρίου 2006 από την ισλανδική αντιπροσωπεία στην Ευρωπαϊκή Ένωση για διαβίβαση επιστολής από το Υπουργείο Οικονομικών της 20ής Οκτωβρίου 2006, επιστολές οι οποίες αμφότερες παρελήφθησαν και καταχωρήθηκαν από την Αρχή στις 25 Οκτωβρίου 2006 (υπόθεση αριθ. 395420), οι ισλανδικές αρχές κοινοποίησαν στην Αρχή τροποποίηση της κοινοποίησης του χάρτη περιφερειακών ενισχύσεων για την Ισλανδία για την περίοδο 2007-2013.
   Με επιστολή της 25ης Οκτωβρίου 2006 (υπόθεση αριθ. 396970), η Αρχή ζήτησε από τις ισλανδικές αρχές να της διαβιβάσουν περαιτέρω πληροφορίες.
   Με επιστολή της 16ης Νοεμβρίου 2006 (υπόθεση αριθ. 398727) από το Υπουργείο Οικονομικών, διαβιβάστηκαν συμπληρωματικές πληροφορίες στην Αρχή.
   2.   Ιστορικό
   Με επιστολή της 6ης Απριλίου 2006 από την Αρχή στην ισλανδική αντιπροσωπεία στην Ευρωπαϊκή Ένωση (υπόθεση αριθ. 369212), οι ισλανδικές αρχές πληροφορήθηκαν ότι η Αρχή είχε εκδώσει νέες κατευθυντήριες γραμμές για τις εθνικές περιφερειακές ενισχύσεις για την περίοδο 2007-2013 με τη μορφή νέου κεφαλαίου 25.B των κατευθυντηρίων γραμμών για τις κρατικές ενισχύσεις.
   Επιπλέον, η Αρχή πρότεινε, σύμφωνα με το άρθρο 1 παράγραφος 1 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου, οι ισλανδικές αρχές να αποδεχθούν τα κατάλληλα μέτρα που περιλαμβάνονται στο κεφάλαιο 25.B.8 των κατευθυντηρίων γραμμών για τις κρατικές ενισχύσεις (5).
   Με επιστολή της 11ης Απριλίου 2006 της ισλανδικής αντιπροσωπείας στην Ευρωπαϊκή Ένωση, η οποία παρελήφθη και καταχωρήθηκε από την Αρχή στις 12 Απριλίου 2006 (υπόθεση αριθ. 369986), οι ισλανδικές αρχές αποδέχθηκαν τα προταθέντα κατάλληλα μέτρα.
   Το νέο κεφάλαιο 25.B των κατευθυντηρίων γραμμών για τις κρατικές ενισχύσεις ορίζει ότι είναι δυνατόν να χορηγούνται εθνικές επενδυτικές ενισχύσεις για την προώθηση της οικονομικής ανάπτυξης ορισμένων μειονεκτουσών περιοχών. Για να είναι σε θέση τα κράτη ΕΖΕΣ να χορηγούν αυτές τις ενισχύσεις, χρειάζεται να κοινοποιηθεί και να εγκριθεί από την Αρχή ένας χάρτης των ενισχυόμενων περιοχών.
   Το νέο κεφάλαιο 25.B των κατευθυντηρίων γραμμών για τις κρατικές ενισχύσεις προβλέπει ότι οι περιφέρειες με χαμηλή πυκνότητα πληθυσμού, οι οποίες αρχικά είχαν καταχωρηθεί ως περιφέρειες του επιπέδου NUTS III (6) με λιγότερους από 12,5 κατοίκους ανά τετραγωνικό χιλιόμετρο, θα ήταν επιλέξιμες για συμπερίληψη στο χάρτη. Εντούτοις, η Ισλανδία, σύμφωνα με το ισχύον σύστημα ταξινόμησης NUTS, ορίζεται αυτή καθεαυτή ως περιφέρεια NUTS III (καθώς επίσης και ως περιφέρεια NUTS I και NUTS II). Η πυκνότητα πληθυσμού της Ισλανδίας είναι μικρότερη από 12,5 κατοίκους ανά τετραγωνικό χιλιόμετρο (7). Δεδομένης αυτής της πληθυσμιακής ιδιαιτερότητας της Ισλανδίας, η Αρχή αποφάσισε να καθορίσει την πληθυσμιακή κάλυψη της Ισλανδίας επί τη βάσει του NUTS IV για περιφέρειες με χαμηλή πυκνότητα πληθυσμού. Το 31,6 % του πληθυσμού της Ισλανδίας κατοικεί σε περιφέρειες οι οποίες αριθμούν λιγότερους από 12,5 κατοίκους ανά τετραγωνικό χιλιόμετρο. Η εθνική πληθυσμιακή κάλυψη για την Ισλανδία είναι, επομένως, 31,6 %.
   Εντούτοις, ενόψει μιας επικείμενης μεταρρύθμισης της ταξινόμησης NUTS για την Ισλανδία, η Αρχή έχει ρητά προβλέψει στο νέο κεφάλαιο 25.B των κατευθυντηρίων γραμμών για τις κρατικές ενισχύσεις (8) ότι ο χάρτης των ενισχυόμενων περιοχών θα μπορούσε να καταρτιστεί με παραπομπή στις περιφέρειες NUTS III, ακόμα και αν χρειαστεί για την Ισλανδία να εισαχθούν περισσότερες της μίας περιφέρειες NUTS III.
   Με επιστολή της 25ης Οκτωβρίου 2006 των ισλανδικών αρχών, η Αρχή πληροφορήθηκε ότι η Eurostat είχε εγκρίνει τη νέα ταξινόμηση NUTS για την Ισλανδία επί τη βάσει δύο περιφερειών NUTS III, με ισχύ από την 1η Ιανουαρίου 2008.
   3.   Περιγραφή των προτεινόμενων χαρτών
   Οι ισλανδικές αρχές κοινοποίησαν δύο χάρτες ενισχυόμενων περιοχών που βασίζονται σε δύο επακόλουθες ταξινομήσεις NUTS: η μία βασίζεται στην τρέχουσα ταξινόμηση NUTS για την περίοδο από 1ης Ιανουαρίου 2007 έως 31 Δεκεμβρίου 2007, ενώ η άλλη βασίζεται στη νέα ταξινόμηση NUTS για την περίοδο από 1ης Ιανουαρίου 2008 έως 31 Δεκεμβρίου 2013.
   3.1.   Προτεινόμενος χάρτης για την περίοδο από 1ης Ιανουαρίου 2007 έως 31 Δεκεμβρίου 2007
   3.1.1.   Μεθοδολογία και κάλυψη
   Στην Ισλανδία, σε έξι περιφέρειες NUTS IV ο πληθυσμός είναι μικρότερος από 12,5 κατοίκους ανά τετραγωνικό χιλιόμετρο. Πρόκειται για τις περιφέρειες: Austurland, Norðurland eystra, Norðurland vestra, Suðurland, Vestfirðir και Vesturland. Όλες αυτές οι περιφέρειες NUTS IV προτείνεται να είναι επιλέξιμες για τη χορήγηση εθνικών περιφερειακών ενισχύσεων.
   Οι περιλαμβανόμενες περιοχές έχουν συνολικό πληθυσμό 96 010 κατοίκων και πληθυσμιακή πυκνότητα κατά μέσον όρο 0,95 κατοίκων ανά τετραγωνικό μέτρο (9). Ο πληθυσμός που ζει σ’ αυτές τις περιοχές αντιπροσωπεύει το 31,4 % του συνολικού πληθυσμού της Ισλανδίας.
   Ο προτεινόμενος χάρτης ενισχυόμενων περιοχών για την περίοδο από 1ης Ιανουαρίου 2007 έως τις 31 Δεκεμβρίου 2007 συνίσταται στις προαναφερόμενες έξι περιφέρειες NUTS IV, όπως φαίνεται από τον συνημμένο στην παρούσα απόφαση χάρτη υπό μορφή παραρτήματος 1.
   Στο παράρτημα 2 της παρούσας απόφασης εκτίθεται συνοπτική παρουσίαση των δήμων που καλύπτονται από το χάρτη περιφερειακών ενισχύσεων για την περίοδο από 1ης Ιανουαρίου 2007 έως 31 Δεκεμβρίου 2007.
   3.1.2.   Ανώτατα όρια ενισχύσεων
   Οι ισλανδικές αρχές προτείνουν όλες οι περιοχές που περιλαμβάνονται στο χάρτη να επωφελούνται από τις μέγιστες εντάσεις ενίσχυσης, όπως προβλέπεται στις κατευθυντήριες γραμμές της Αρχής για τις περιφερειακές ενισχύσεις.
   Στον ακόλουθο πίνακα 1 παρουσιάζονται οι κοινοποιηθείσες εντάσεις ενίσχυσης.
   Πίνακας 1
   
               Γεωγραφική περιοχή
            
            
               Γενικό ανώτατο όριο ενίσχυσης
               (ΑΙΕ) (10)
               
            
            
               Συμπλήρωμα για τις μεσαίες επιχειρήσεις (11)
               
               (ΑΙΕ)
            
            
               Συμπλήρωμα για τις μικρές επιχειρήσεις (11)
               
               (ΑΙΕ)
            
         
               Όλες οι επιλέξιμες περιοχές
            
            
               15 %
            
            
               10 %
            
            
               20 %
            
         3.2.   Προτεινόμενος χάρτης για την περίοδο από 1ης Ιανουαρίου 2008 έως 31 Δεκεμβρίου 2013
   3.2.1.   Μεθοδολογία και κάλυψη
   Με επιστολή της 9ης Ιουνίου 2006, οι ισλανδικές αρχές ζήτησαν επισήμως η Eurostat να υιοθετήσει νέα ταξινόμηση NUTS για την Ισλανδία, υπό τη μορφή δύο περιφερειών NUTS III. Αυτές οι δύο περιφέρειες NUTS III είναι, αφενός, η περιφέρεια της πρωτεύουσας («Höfuðborgarsvæði») και, αφετέρου, το εκτός της πρωτεύουσας υπόλοιπο έδαφος της Ισλανδίας («Landsbyggð»). Η περιφέρεια NUTS III «Εκτός της πρωτεύουσας υπόλοιπο έδαφος της Ισλανδίας» αντιστοιχεί στο βορειοδυτικό, το βορειοανατολικό και το νότιο εκλογικό διαμέρισμα.
   Με επιστολή της 27ης Σεπτεμβρίου 2006, ο Γενικός Διευθυντής της Eurostat πληροφόρησε τις ισλανδικές αρχές ότι η νέα υποδιαίρεση της Ισλανδίας σε δύο περιφέρειες NUTS III θα τεθεί σε ισχύ την 1η Ιανουαρίου 2008.
   Οι περιλαμβανόμενες περιοχές έχουν συνολικό πληθυσμό 113 485 κατοίκων και μέσο όρο πληθυσμιακής πυκνότητας 1,2 κατοίκους ανά τετραγωνικό χιλιόμετρο (12). Ο πληθυσμός που ζει σ’ αυτές τις περιοχές αντιπροσωπεύει το 37,5 % του συνολικού πληθυσμού της Ισλανδίας.
   Ο προτεινόμενος χάρτης ενισχυόμενων περιοχών για την περίοδο 2008-2013 αποτελείται από τα τρία αγροτικά εκλογικά διαμερίσματα, όπως απεικονίζεται στο χάρτη ο οποίος είναι ένθετος στο παράρτημα 3 της παρούσας απόφασης.
   Στο παράρτημα 4 της παρούσας απόφασης παρουσιάζεται γενική άποψη των δήμων που καλύπτονται από το χάρτη περιφερειακών ενισχύσεων για την περίοδο από 1ης Ιανουαρίου 2008 έως 31 Δεκεμβρίου 2013.
   3.2.2.   Ανώτατα όρια ενίσχυσης
   Οι ισλανδικές αρχές προτείνουν όλες οι περιοχές οι οποίες περιλαμβάνονται στο χάρτη να επωφελούνται από τις μέγιστες εντάσεις ενίσχυσης.
   Στον ακόλουθο πίνακα 2 φαίνονται οι κοινοποιηθείσες εντάσεις ενίσχυσης.
   Πίνακας 2
   
               Γεωγραφική περιοχή
            
            
               Γενικό ανώτατο όριο ενίσχυσης
               (ΑΙΕ) (13)
               
            
            
               Συμπλήρωμα για τις μεσαίες επιχειρήσεις (14)
               
               (ΑΙΕ)
            
            
               Συμπλήρωμα για τις μικρές επιχειρήσεις (14)
               
               (ΑΙΕ)
            
         
               Όλες οι επιλέξιμες περιοχές
            
            
               15 %
            
            
               10 %
            
            
               20 %
            
         II.   ΕΚΤΙΜΗΣΗ
   1.   Διαδικασίες κοινοποίησης
   Το κεφάλαιο 25.B.7 των κατευθυντηρίων γραμμών για τις κρατικές ενισχύσεις (15) προβλέπει ότι «οι περιφέρειες κράτους της ΕΖΕΣ που είναι επιλέξιμες για περιφερειακές επενδυτικές ενισχύσεις δυνάμει των παρεκκλίσεων και των ανώτατων ορίων για αρχικές επενδύσεις εγκεκριμένες για κάθε μία περιφέρεια, αποτελούν από κοινού το χάρτη περιφερειακών ενισχύσεων του οικείου κράτους μέλους της ΕΖΕΣ».
   Η κατάρτιση αυτού καθεαυτού του χάρτη δεν συνεπάγεται καμία άμεση ενίσχυση κατά την έννοια του άρθρου 61 παράγραφος 1 της συμφωνίας ΕΟΧ. Εντούτοις, η έγκριση του χάρτη θεσπίζει, μαζί με τις κατευθυντήριες γραμμές για τις περιφερειακές ενισχύσεις, το πλαίσιο που διέπει τη χορήγηση ενίσχυσης δυνάμει των καθεστώτων περιφερειακών ενισχύσεων.
   Αποδεχόμενη τα κατάλληλα μέτρα, η ισλανδική κυβέρνηση δέχθηκε να κοινοποιήσει, σύμφωνα με το άρθρο 1 παράγραφος 3 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου, έναν ενιαίο χάρτη περιφερειακών ενισχύσεων (16). Η κοινοποίηση η οποία πραγματοποιήθηκε με ημερομηνία 7 Ιουλίου 2006 (υπόθεση αριθ. 380966), όπως τροποποιήθηκε από την τροπολογία της 25ης Οκτωβρίου 2006 (υπόθεση αριθ. 395420) και όπως συμπληρώθηκε από την επιστολή της 16ης Νοεμβρίου 2006, συνιστά πλήρη κοινοποίηση. Οι ισλανδικές αρχές έχουν, επομένως, συμμορφωθεί με τις υποχρεώσεις τους, δεδομένης της αποδοχής των καταλλήλων μέτρων και του άρθρου 1 παράγραφος 3 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου. Ως εκ τούτου, σύμφωνα με το κεφάλαιο 25.B.7, παράγραφος 86, η Αρχή θα αξιολογήσει την κοινοποίηση σύμφωνα με τη διαδικασία που προβλέπεται στο άρθρο 1 παράγραφος 3 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου.
   Η εξέταση της κοινοποίησης εκ μέρους της Αρχής βασίζεται στα κριτήρια που ορίζονται στο κεφάλαιο 25.B.3-4 των κατευθυντηρίων γραμμών για τις κρατικές ενισχύσεις.
   2.   Εφαρμογή των οικείων κανόνων όσον αφορά τις κρατικές ενισχύσεις
   2.1.   Χάρτης περιφερειακών ενισχύσεων από 1ης Ιανουαρίου 2007 έως 31 Δεκεμβρίου 2007
   2.1.1.   Μεθοδολογία και κάλυψη
   Σύμφωνα με το κεφάλαιο 25.B.3.3.2 των κατευθυντηρίων γραμμών για τις κρατικές ενισχύσεις, οι ισλανδικές αρχές πρότειναν μια μέθοδο που βασίζεται στις γεωγραφικές περιφέρειες NUTS IV με πυκνότητα πληθυσμού μικρότερη από 12,5 κατοίκους ανά τετραγωνικό χιλιόμετρο.
   Η Αρχή παρατηρεί ότι η περιοχή που προτείνεται για ενίσχυση έχει συνολικό πληθυσμό 96 010 κατοίκων και πυκνότητα πληθυσμού 0,95 κατοίκων ανά τετραγωνικό χιλιόμετρο. Ο προτεινόμενος χάρτης ενισχυόμενων περιοχών καλύπτει το 31,4 % του συνολικού πληθυσμού της Ισλανδίας. Η συνολική πληθυσμιακή κάλυψη του 31,4 % που προτείνεται ως επιλέξιμη από τις ισλανδικές αρχές δεν υπερβαίνει το εθνικό πληθυσμιακό ανώτατο όριο του 31,6 % (17) το οποίο ορίζεται στο κεφάλαιο 25.B.3.3.1.
   Η Αρχή εκτιμά ότι αυτό το μέρος της πρότασης πληροί τα οικεία κριτήρια του κεφαλαίου 25.Β των κατευθυντηρίων γραμμών για τις κρατικές ενισχύσεις.
   2.1.2.   Ανώτατα όρια ενίσχυσης
   Οι ισλανδικές αρχές έχουν προτείνει γενικά μέγιστα όρια ενίσχυσης για όλες τις περιοχές που καλύπτονται από το χάρτη περιφερειακών ενισχύσεων· 15 % σε ΑΙΕ για τις μεγάλες επιχειρήσεις, με συμπλήρωμα 10 % για τις μεσαίες και 20 % για τις μικρές επιχειρήσεις.
   Η προσέγγιση αυτή ευθυγραμμίζεται με τις διατάξεις του κεφαλαίου 25.B.4.1.2 των κατευθυντηρίων γραμμών για τις κρατικές ενισχύσεις (18) στις οποίες ορίζεται ότι: «Οι περιφέρειες με χαμηλή πληθυσμιακή πυκνότητα (που αντιστοιχούν σε επίπεδο NUTS III ή μικρότερο) και οι περιφέρειες NUTS III ή τμήματά τους που έχουν σύνορα με χώρα που δεν είναι κράτος μέλος του Ευρωπαϊκού Οικονομικού Χώρου ή της ΕΖΕΣ, είναι πάντοτε επιλέξιμες για ενίσχυση έντασης 15 % σε ΑΙΕ». (Προσθέσαμε την υπογράμμιση.)
   Οι κατευθυντήριες γραμμές για τις κρατικές ενισχύσεις (19) προβλέπουν περαιτέρω ότι «στην περίπτωση των ενισχύσεων προς μικρές και μεσαίες επιχειρήσεις, τα ανώτατα όρια του τμήματος 25.B.4.1.2, είναι δυνατόν να προσαυξηθούν κατά 20 %, σε ΑΙΕ, για τις μικρές επιχειρήσεις και κατά 10 % για τις μεσαίες».
   Κατά συνέπεια, η Αρχή συμπεραίνει ότι οι μέγιστες εντάσεις ενίσχυσης για περιφερειακές επενδυτικές ενισχύσεις, όπως προτείνεται από τις ισλανδικές αρχές, είναι σύμφωνες με τις κατευθυντήριες γραμμές για τις κρατικές ενισχύσεις.
   2.2.   Χάρτης περιφερειακών ενισχύσεων από 1ης Ιανουαρίου 2008 έως 31 Δεκεμβρίου 2013
   2.2.1.   Μεθοδολογία και κάλυψη
   Σύμφωνα με το κεφάλαιο 25.B.3.3.2 των κατευθυντηρίων γραμμών για τις κρατικές ενισχύσεις, οι ισλανδικές αρχές πρότειναν μέθοδο που βασίζεται στις γεωγραφικές περιφέρειες NUTS III με πυκνότητα πληθυσμού μικρότερη από 12,5 κατοίκους ανά τετραγωνικό χιλιόμετρο.
   Η Αρχή παρατηρεί ότι η περιοχή που προτείνεται για ενίσχυση έχει συνολικό πληθυσμό 113 485 κατοίκων και πυκνότητα πληθυσμού 1,2 κατοίκων ανά τετραγωνικό χιλιόμετρο. Ο προτεινόμενος χάρτης ενισχυόμενων περιοχών καλύπτει το 37,5 % του συνολικού πληθυσμού στην Ισλανδία. Η συνολική πληθυσμιακή κάλυψη του 37,5 % που προτείνεται ως επιλέξιμη από τις ισλανδικές αρχές δεν υπερβαίνει το εθνικό πληθυσμιακό ανώτατο όριο του 37,5 % (20). το οποίο ορίζεται στο κεφάλαιο 25.B.3.3.1. Εντούτοις, η Αρχή έχει προβλέψει τη δυνατότητα επανεκτίμησης της συνολικής πληθυσμιακής κάλυψης της Ισλανδίας σε περίπτωση που τροποποιείται η ταξινόμηση με εισαγωγή περισσοτέρων της μιας περιφερειών NUTS III (21). Κατά συνέπεια, η μεγαλύτερη πληθυσμιακή κάλυψη είναι αποδεκτή.
   Η Αρχή εκτιμά ότι αυτό το μέρος της πρότασης πληροί τα οικεία κριτήρια του κεφαλαίου 25.Β των κατευθυντηρίων γραμμών για τις κρατικές ενισχύσεις.
   2.2.2.   Ανώτατα όρια ενίσχυσης
   Οι ισλανδικές αρχές έχουν προτείνει γενικά μέγιστα όρια ενίσχυσης για όλες τις περιοχές που καλύπτονται από τον χάρτη περιφερειακών ενισχύσεων· 15 % σε ΑΙΕ για τις μεγάλες επιχειρήσεις, με συμπλήρωμα 10 % για τις μεσαίες και 20 % για τις μικρές επιχειρήσεις.
   Η προσέγγιση αυτή ευθυγραμμίζεται με τις διατάξεις του κεφαλαίου 25.B.4.1.2 των κατευθυντηρίων γραμμών για τις κρατικές ενισχύσεις (22) στις οποίες ορίζεται ότι: «Οι περιφέρειες με χαμηλή πληθυσμιακή πυκνότητα (που αντιστοιχούν σε επίπεδο NUTS III ή μικρότερο) και οι περιφέρειες NUTS III ή τμήματά τους που έχουν σύνορα με χώρα που δεν είναι κράτος μέλος του Ευρωπαϊκού Οικονομικού Χώρου ή της ΕΖΕΣ, είναι πάντοτε επιλέξιμες για ενίσχυση έντασης 15 % σε ΑΙΕ». (Προσθέσαμε την υπογράμμιση.)
   Οι κατευθυντήριες γραμμές για τις κρατικές ενισχύσεις (23) προβλέπουν περαιτέρω ότι «στην περίπτωση των ενισχύσεων προς μικρές και μεσαίες επιχειρήσεις, τα ανώτατα όρια του τμήματος 25.B.4.1.2, είναι δυνατόν να προσαυξηθούν κατά 20 %, σε ΑΙΕ, για τις μικρές επιχειρήσεις και κατά 10 % για τις μεσαίες».
   Κατά συνέπεια, η Αρχή συμπεραίνει ότι οι μέγιστες εντάσεις ενίσχυσης για περιφερειακές επενδυτικές ενισχύσεις, όπως προτείνεται από τις ισλανδικές αρχές, είναι σύμφωνες με τις κατευθυντήριες γραμμές για τις κρατικές ενισχύσεις.
   3.   Πεδίο εφαρμογής της απόφασης και συσσώρευση ενισχύσεων
   Οι χάρτες ενισχυόμενων περιοχών ισχύουν καταρχήν από την 1η Ιανουαρίου 2007 έως τις 31 Δεκεμβρίου 2013. Ενδέχεται, εντούτοις, όπως προβλέπεται στο κεφάλαιο 25.B.7 των κατευθυντηρίων γραμμών για κρατικές ενισχύσεις (24), να υπόκεινται σε ενδιάμεση αξιολόγηση το 2010.
   Η απόφαση δεν περιορίζει τις εξουσίες της Αρχής σχετικά με την επαναξιολόγηση των χαρτών σύμφωνα με το άρθρο 1 παράγραφος 1 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου, ενδεχομένως πριν από το τέλος της ως άνω αναφερόμενης περιόδου.
   Υπενθυμίζεται στις ισλανδικές αρχές ότι, κατά την εφαρμογή των περιφερειακών καθεστώτων ενίσχυσης στον ναυπηγικό τομέα, απαγορεύεται η υπέρβαση του ανώτατου ορίου ενίσχυσης 12,5 % για τις περιφέρειες οι οποίες διέπονται από το άρθρο 61 παράγραφος 3 στοιχείο γ), σύμφωνα με το κεφάλαιο 24.B.3.3.6 των κατευθυντηρίων γραμμών για τις κρατικές ενισχύσεις (25) σε συνδυασμό με το κεφάλαιο 45.B των κατευθυντηρίων γραμμών για τις κρατικές ενισχύσεις.
   Τα προτεινόμενα ανώτατα όρια ενίσχυσης είναι σωρευτικά, δηλαδή αναφέρονται στο ανώτατο όριο για περιφερειακές επενδυτικές ενισχύσεις που χορηγούνται από όλες τις δημόσιες πηγές σε ένα συγκεκριμένο επενδυτικό έργο.
   Επιπλέον, οι περιφερειακές επενδυτικές ενισχύσεις δεν πρέπει να σωρεύονται με στήριξη de minimis που χορηγείται για τις ίδιες επιλέξιμες δαπάνες αποσκοπώντας στην παράκαμψη των μεγίστων εντάσεων ενίσχυσης οι οποίες προβλέπονται στις κατευθυντήριες γραμμές για τις κρατικές ενισχύσεις.
   Κάθε καθεστώς περιφερειακών ενισχύσεων που αποτελεί αντικείμενο απαλλαγής κατά κατηγορία και τίθεται σε ισχύ μετά τις 31 Δεκεμβρίου 2006 (26) πρέπει να κοινοποιείται στην Αρχή σύμφωνα με το άρθρο 1 παράγραφος 3 του μέρους I του πρωτοκόλλου 3 της συμφωνίας Εποπτεύουσας Αρχής και Δικαστηρίου.
   Επιπλέον, υπενθυμίζεται στις ισλανδικές αρχές ότι, σύμφωνα με το κεφάλαιο 25.B.8 των κατευθυντηρίων γραμμών για τις κρατικές ενισχύσεις, κάθε υφιστάμενο καθεστώς περιφερειακών ενισχύσεων που περιλαμβάνει επενδυτικές ενισχύσεις οι οποίες χορηγούνται μετά από τις 31 Δεκεμβρίου 2006 πρέπει, σε περίπτωση που δεν αποτελεί αντικείμενο απαλλαγής κατά κατηγορία, να τροποποιείται ανάλογα με την περίπτωση και να κοινοποιείται στην Αρχή, σύμφωνα με το άρθρο 1 παράγραφος 3 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου.
   4.   Συμπέρασμα
   Οι κοινοποιηθέντες χάρτες ενισχυόμενων περιοχών αντικατοπτρίζουν τις απαιτήσεις οι οποίες ορίζονται στο κεφάλαιο 25.B των κατευθυντηρίων γραμμών για τις κρατικές ενισχύσεις και η Αρχή μπορεί να εγκρίνει τους χάρτες περιφερειών επιλέξιμων για ενίσχυση δυνάμει του άρθρου 61 παράγραφος 3 στοιχείο γ) της συμφωνίας ΕΟΧ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Εποπτεύουσα Αρχή της ΕΖΕΣ αποφάσισε να εγκρίνει την πρόταση των χαρτών ενισχυόμενων περιοχών και μεγίστων εντάσεων ενίσχυσης για την Ισλανδία, όπως κοινοποιήθηκαν στην Αρχή με επιστολή της 10ης Ιουλίου 2006 (υπόθεση αριθ. 380966), τροποποιήθηκαν με την επιστολή της 25ης Οκτωβρίου 2006 (υπόθεση αριθ. 395420) και συμπληρώθηκαν με την επιστολή της 16ης Νοεμβρίου 2006. Τα παραρτήματα 1 και 3 της παρούσας απόφασης, στα οποία παρουσιάζονται οι χάρτες περιφερειακών ενισχύσεων για την Ισλανδία για την περίοδο, αντιστοίχως, από 1ης Ιανουαρίου 2007 έως 31 Δεκεμβρίου 2007 (παράρτημα 1) και από 1ης Ιανουαρίου 2008 έως 31 Δεκεμβρίου 2013 (παράρτημα 3), αποτελούν αναπόσπαστο μέρος του κεφαλαίου 25.B των κατευθυντηρίων γραμμών για τις κρατικές ενισχύσεις. Στα παραρτήματα 2 και 4 της παρούσας απόφασης περιλαμβάνονται κατάλογοι όλων των δήμων που είναι επιλέξιμοι για χορήγηση περιφερειακής ενίσχυσης για την περίοδο από 1ης Ιανουαρίου 2007 έως 31 Δεκεμβρίου 2007 (παράρτημα 2) και για την περίοδο από 1ης Ιανουαρίου 2008 έως 31 Δεκεμβρίου 2013 (παράρτημα 4).
   Άρθρο 2
   Με την επιφύλαξη του άρθρου 1 παράγραφος 1 του μέρους Ι του πρωτοκόλλου 3 της συμφωνίας Εποπτεύουσας Αρχής και Δικαστηρίου, οι χάρτες των περιοχών οι οποίες είναι επιλέξιμες για περιφερειακές επενδυτικές ενισχύσεις θα πρέπει να ισχύουν από την 1η Ιανουαρίου 2007 έως τις 31 Δεκεμβρίου 2013.
   Άρθρο 3
   Η παρούσα απόφαση απευθύνεται στη Δημοκρατία της Ισλανδίας.
   Άρθρο 4
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 6 Δεκεμβρίου 2006.
      
         
            Για την Εποπτεύουσα Αρχή της ΕΖΕΣ
         
         Bjørn T. GRYDELAND
         
         
            Πρόεδρος
         
         Kristján Andri STEFÁNSSON
         
         
            Μέλος του Σώματος
         
      
   
   
      (1)  Εφεξής: η Αρχή.
   
      (2)  Εφεξής: η συμφωνία ΕΟΧ.
   
      (3)  Εφεξής: η συμφωνία Εποπτεύουσας Αρχής και Δικαστηρίου.
   
      (4)  Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας Εποπτεύουσας Αρχής και Δικαστηρίου, που θεσπίστηκαν και εκδόθηκαν από την Εποπτεύουσα Αρχή της ΕΖΕΣ στις 19 Ιανουαρίου 1994, και δημοσιεύθηκαν στην ΕΕ L 231 της 3.9.1994 και στο συμπλήρωμα ΕΟΧ αριθ. 32 της ίδιας μέρας. Οι κατευθυντήριες αυτές γραμμές τροποποιήθηκαν για τελευταία φορά στις 25 Οκτωβρίου 2006. Εφεξής αναφέρονται ως οι κατευθυντήριες γραμμές για τις κρατικές ενισχύσεις. Η πρόσβαση στις κατευθυντήριες γραμμές για τις κρατικές ενισχύσεις πραγματοποιείται μέσω του ιστοτόπου: http://www.eftasurv.int/fieldsofwork/fieldstateaid/guidelines/
   
      (5)  Παράγραφος 92.
   
      (6)  Όπως ορίζεται στο έγγραφο «Στατιστικές περιφέρειες στις χώρες ΕΖΕΣ που είναι υποψήφιες για προσχώρηση», έκδοση του 2001 της Επιτροπής των Ευρωπαϊκών Κοινοτήτων και της Στατιστικής Υπηρεσίας των Ευρωπαϊκών Κοινοτήτων.
   
      (7)  Πρόκειται για 2,9 κατοίκους ανά τετραγωνικό χιλιόμετρο.
   
      (8)  Παράγραφος 21.
   
      (9)  Τα στοιχεία σχετικά με τον πληθυσμό βασίζονται στα κατ’ εκτίμηση πληθυσμιακά δεδομένα της 1ης Οκτωβρίου 2006.
   
      (10)  Ακαθάριστο ισοδύναμο επιχορήγησης.
   
      (11)  Όπως ορίζεται στο παράρτημα 1 του κανονισμού (ΕΚ) αριθ. 364/2004 της Επιτροπής, της 25ης Φεβρουαρίου 2004, για τροποποίηση του κανονισμού (ΕΚ) αριθ. 70/2001 (ΕΕ L 63 της 28.2.2004, σ. 22), που έχει ενσωματωθεί στη συμφωνία ΕΟΧ μέσω του παραρτήματος XV σημείο 1στ) με την απόφαση της Μεικτής Επιτροπής του ΕΟΧ αριθ. 131/2004 της 24ης Σεπτεμβρίου 2004 (ΕΕ L 64 της 10.3.2005, σ. 67, και συμπλήρωμα ΕΟΧ αριθ. 12, σ. 42) ή μέσω οποιασδήποτε μεταγενέστερης κανονιστικής ρύθμισης.
   
      (12)  Τα στοιχεία που αφορούν τον πληθυσμό βασίζονται στα κατ’ εκτίμηση δεδομένα σχετικά με τον πληθυσμό της 1ης Απριλίου 2006.
   
      (13)  Γεωγραφική περιοχή
   
      (14)  Όπως ορίζεται στο παράρτημα 1 του κανονισμού (ΕΚ) αριθ. 364/2004 της Επιτροπής, της 25ης Φεβρουαρίου 2004, για τροποποίηση του κανονισμού (ΕΚ) αριθ. 70/2001 (ΕΕ L 63 της 28.2.2004, σ. 22), που έχει ενσωματωθεί στη συμφωνία ΕΟΧ μέσω του παραρτήματος XV σημείο 1στ) με την απόφαση της Μεικτής Επιτροπής του ΕΟΧ αριθ. 131/2004 της 24ης Σεπτεμβρίου 2004 (ΕΕ L 64 της 10.3.2005, σ. 67, και συμπλήρωμα ΕΟΧ αριθ. 12, σ. 42) ή μέσω οποιασδήποτε μεταγενέστερης κανονιστικής ρύθμισης.
   
      (15)  Παράγραφος 81.
   
      (16)  Παράγραφος 85.
   
      (17)  Παράγραφος 21.
   
      (18)  Παράγραφος 37.
   
      (19)  Παράγραφος 38.
   
      (20)  Παράγραφος 21.
   
      (21)  Παράγραφος 37.
   
      (22)  Παράγραφος 37.
   
      (23)  Παράγραφος 38.
   
      (24)  Παράγραφος 89.
   
      (25)  Παράγραφος 26 γ).
   
      (26)  Παράγραφοι 11 και 90 του κεφαλαίου 25.B των κρατικών ενισχύσεων.
   
      ΠΑΡΑΡΤΗΜΑ 1
      ΧΑΡΤΗΣ ΠΕΡΙΦΕΡΕΙΑΚΩΝ ΕΝΙΣΧΥΣΕΩΝ 2007
      
         
   
   
      ΠΑΡΑΡΤΗΜΑ 2
      ΠΙΝΑΚΑΣ ΤΩΝ ΔΗΜΩΝ ΠΟΥ ΠΕΡΙΛΑΜΒΑΝΟΝΤΑΙ ΣΤΟΝ ΧΑΡΤΗ ΠΕΡΙΦΕΡΕΙΑΚΩΝ ΕΝΙΣΧΥΣΕΩΝ ΓΙΑ ΤΗΝ ΠΕΡΙΟΔΟ ΑΠΟ 1ΗΣ ΙΑΝΟΥΑΡΙΟΥ 2007 ΩΣ ΤΙΣ 31 ΔΕΚΕΜΒΡΙΟΥ 2007
      
                  Περιφέρειες NUTS IV
               
               
                  Δήμοι
               
            
                  Δυτική περιφέρεια (Vesturland)
               
               
                  Akraneskaupstaður
                  Hvalfjarðarsveit
                  Skorradalshreppur
                  Borgarbyggð
                  Grundarfjarðarbær
                  Helgafellssveit
                  Stykkishólmsbær
                  Eyja- og Miklaholtshreppur
                  Snæfellsbær
                  Dalabyggð
               
            
                  Περιφέρεια Westfjord (Vestfirðir)
               
               
                  Bolungarvíkurkaupstaður
                  Ísafjarðarbær
                  Reykhólahreppur
                  Tálknafjarðarhreppur
                  Vesturbyggð
                  Súðavíkurhreppur
                  Árneshreppur
                  Kaldrananeshreppur
                  Bæjarhreppur
                  Strandabyggð
               
            
                  Βορειοδυτική περιφέρεια (Norðurland-vestra)
               
               
                  Sveitarfélagið Skagafjörður
                  Húnaþing vestra
                  Blönduóssbær
                  Húnavatnshreppur
                  Höfðahreppur
                  Skagabyggð
                  Akrahreppur
               
            
                  Βορειοανατολική περιφέρεια (Norðurland-eystra)
               
               
                  Akureyrarkaupstaður
                  Norðurþing
                  Fjallabyggð
                  Dalvíkurbyggð
                  Grímseyjarhreppur
                  Arnarneshreppur
                  Eyjafjarðarsveit
                  Hörgárbyggð
                  Svalbarðsstrandarhreppur
                  Grýtubakkahreppur
                  Skútustaðahreppur
                  Aðaldælahreppur
                  Tjörneshreppur
                  Þingeyjarsveit
                  Svalbarðshreppur
                  Langanesbyggð
               
            
                  Ανατολική περιφέρεια (Austurland)
               
               
                  Seyðisfjarðarkaupstaður
                  Fjarðabyggð
                  Vopnafjarðarhreppur
                  Fljótsdalshreppur
                  Borgarfjarðarhreppur
                  Breiðdalshreppur
                  Djúpavogshreppur
                  Fljótsdalshérað
                  Sveitarfélagið Hornafjörður
               
            
                  Νότια περιφέρεια (Suðurland)
               
               
                  Vestmannaeyjabær
                  Sveitarfélagið Árborg
                  Mýrdalshreppur
                  Skaftárhreppur
                  Ásahreppur
                  Rangárþing eystra
                  Rangárþing ytra
                  Hrunamannahreppur
                  Hveragerðisbær
                  Sveitarfélagið Ölfus
                  Grímsnes- og Grafningshreppur
                  Skeiða- og Gnúpverjahreppur
                  Bláskógabyggð
                  Flóahreppur
               
            
   
      ΠΑΡΑΡΤΗΜΑ 3
      ΧΑΡΤΗΣ ΠΕΡΙΦΕΡΕΙΑΚΩΝ ΕΝΙΣΧΥΣΕΩΝ ΓΙΑ ΤΗΝ ΠΕΡΙΟΔΟ ΑΠΟ 1ης ΙΑΝΟΥΑΡΙΟΥ 2008 ΕΩΣ 31 ΔΕΚΕΜΒΡΙΟΥ 2013
      
         
   
   
      ΠΑΡΑΡΤΗΜΑ 4
      ΠΙΝΑΚΑΣ ΤΩΝ ΔΗΜΩΝ ΠΟΥ ΠΕΡΙΛΑΜΒΑΝΟΝΤΑΙ ΣΤΟΝ ΧΑΡΤΗ ΠΕΡΙΦΕΡΕΙΑΚΩΝ ΕΝΙΣΧΥΣΕΩΝ ΓΙΑ ΤΗΝ ΠΕΡΙΟΔΟ ΑΠΟ 1ΗΣ ΙΑΝΟΥΑΡΙΟΥ 2008 ΕΩΣ ΤΙΣ 31 ΔΕΚΕΜΒΡΙΟΥ 2013
      
                  Περιφέρεια NUTS III — Εκτός της πρωτεύουσας υπόλοιπο έδαφος της Ισλανδίας
               
               
                  Δήμοι
               
            
                  Βορειοδυτικό εκλογικό διαμέρισμα
               
               
                  Akraneskaupstaður
                  Hvalfjarðarsveit
                  Skorradalshreppur
                  Borgarbyggð
                  Grundarfjarðarbær
                  Helgafellssveit
                  Stykkishólmsbær
                  Eyja- og Miklaholtshreppur
                  Snæfellsbær
                  Dalabyggð
                  Bolungarvíkurkaupstaður
                  Ísafjarðarbær
                  Reykhólahreppur
                  Tálknafjarðarhreppur
                  Vesturbyggð
                  Súðavíkurhreppur
                  Árneshreppur
                  Kaldrananeshreppur
                  Bæjarhreppur
                  Strandabyggð
                  Sveitarfélagið Skagafjörður
                  Húnaþing vestra
                  Blönduósbær
                  Húnavatnshreppur
                  Höfðahreppur
                  Skagabyggð
                  Akrahreppur
               
            
                  Βορειοανατολικό εκλογικό διαμέρισμα
               
               
                  Akureyrarkaupstaður
                  Norðurþing
                  Fjallabyggð
                  Dalvíkurbyggð
                  Grímseyjarhrepppur
                  Arnarneshreppur
                  Eyjafjarðarsveit
                  Hörgárbyggð
                  Svalbarðsstrandarhreppur
                  Grýtubakkahreppur
                  Skútustaðahreppur
                  Aðaldælahreppur
                  Tjörneshreppur
                  Þingeyjarsveit
                  Svalbarðshreppur
                  Langanesbyggð
                  Seyðisfjarðarkaupstaður
                  Fjarðabyggð
                  Vopnafjarðarhreppur
                  Fljótsdalshreppur
                  Borgarfjarðarhreppur
                  Breiðdalshreppur
                  Djúpavogshreppur
                  Fljótsdalshérað
               
            
                  Νότιο εκλογικό διαμέρισμα
               
               
                  Reykjanesbær
                  Grindavíkurbær
                  Sandgerðisbær
                  Sveitarfélagið Garður
                  Sveitarfélagið Vogar
                  Sveitarfélagið Hornafjörður
                  Vestmannaeyjabær
                  Sveitarfélagið Árborg
                  Mýrdalshreppur
                  Skaftárhreppur
                  Ásahreppur
                  Rangárþing eystra
                  Rangárþing ytra
                  Hrunamannahreppur
                  Hveragerðisbær
                  Sveitarfélagið Ölfus
                  Grímsnes- og Grafningshreppur
                  Skeiða- og Gnúpverjahreppur
                  Bláskógabyggð
                  Flóahreppur